गाय गांधी जी को भी प्यारी थी, पर वे इसे सामान्य पशु-प्रेम के रूप में लेते थे। गोरक्षा का हाल उन्होंने देखा था, तो वे गोरक्षा के बजाय गोसेवा की बात करने लगे। वास्तव में गोसेवक ही गोरक्षक हो सकता है। बाकी सब तो राजनीतिक कार्रवाई है जिसका संबंध गाय से नहीं, एक विशेष समुदाय से है। गांधी जी का कहना था कि गाय मेरे लिए समस्त पशु जगत की प्रतिनिधि है। इसीलिए वे सिर्फ गाय से नहीं, सभी जीवों से प्रेम करते थे। यहाँ तक कि साँपों को भी वे नहीं मारते थे। वर्धा में, जहाँ उनका सेवाग्राम आश्रम था, साँप बहुत हैं। आजकल उन्हें देखते ही मार दिया जाता है। गांघी जी मारते नहीं थे, सांपों का अध्ययन करते थे। इसके आधार पर उन्होंने निष्कर्ष निकाला था कि अधिकांश सांप विषहीन होते हैं। गो प्रेम हमें अहिंसक बनाता है तो उसका स्वागत है। वह हमें और ज्यादा हिंसक बनाता है, तो उस पर पुनर्विचार की जरूरत है।